L'Ajuntament de Sagunt estudia les possibilitats de finançament per a la proposta d'actuació en el Grau Vell
29 de juliol 2016

![](/media/z2ilkk5y/apv__.jpg)  

L'Ajuntament de Sagunt estudia les possibilitats de finançament per a la proposta d'actuació en el Grau Vell. L'alcalde de Sagunt, Quico Fernández, va presentar ahir la proposta d'actuació global del Grau Vell al Comité Assessor per a la Integració Territorial del port de Sagunt: “**En aquests moments l'Autoritat Portuària li ha plantejat aquest projecte als Ports de l'Estat i ho han vist amb bons ulls. Ara hem concretat més el projecte i estem treballant a adaptar-lo a les exigències del Ministeri de Foment i aconseguir finançament, no solament quant al 1% cultural de Foment, sinó també d'altres administracions**”. En la reunió van estar presents el president de l'Autoritat Portuària de València (APV), Aurelio Martínez; el director general, Francesc Sánchez; i el secretari autonòmic d'Infraestructures, Josep Vicent Boira  
  
Segons ha explicat l'alcalde de Sagunt, Quico Fernández, “**en l'antic conveni que hem de reescriure l'Ajuntament de Sagunt i l'Autoritat Portuària de València, entre el mes d'agost i setembre, un punt important és la connexió i adaptació paisatgística i monumental del Grau Vell, en tres àrees molt definides. D'una banda, es pretén la posada en valor de l'antic port íbero-romà, que forma part de la ciutat des de la seua fundació i és un dels ports més antics d'Europa. Conserva restes i evidències, està perfectament documentat i serà ampliable en el futur**”.

Fernández ha assenyalat: “**Una altra part importantíssima serà la rehabilitació de la torre i el magatzem, dels segles XV-XVI al XVIII, com a museu que albergarà elements que reflectisquen la vocació portuària, comercial i marinera de la nostra ciutat. A més, és molt important una actuació que suposarà la rehabilitació de tot l'àmbit del Grau Vell, una zona que és molt important i que presenta una degradació per molts motius. Pertany al domini públic marítim terrestre, els habitatges estan en una situació d'usdefruit la majoria i seria necessària una ordenació que recupere l'aspecte tradicional, perquè siga un altre focus d'atracció turística**”.  
  
Quico Fernández ha especificat: “**Volem implicar a altres administracions, no solament als ports de l'Estat; sinó a la Generalitat, a través de la conselleria de Cultura i altres conselleries; a la universitat; i a altres administracions com la Diputació de València i el Ministeri de Medi ambient, que és el titular de tots aquests terrenys. Quant a la col·laboració amb la universitat, es pretén que l'ampliació de les excavacions estiga emmarcada en un conveni per a la realització d'un taller permanent d'arqueologia. També hem pensat que l'antiga escola del Grau Vell podria ser perfectament un alberg per als estudiants**”.

“**En definitiva, és una reunió en la qual hem avançat molt en els projectes. S'han definit les aspiracions que teníem i que poden ser una realitat més ràpid del que ens imaginem, ja que al setembre i octubre les podríem tancar. Ha sigut una reunió molt profitosa i crec que podem recuperar l'aspecte d'aquest espai tan singular i especial de la nostra ciutat, tan desconegut pels turistes i alguns veïns, perquè siga un valor més en la projecció patrimonial, cultural i turística**”, ha conclòs Fernández.

A més, l'alcalde recalca que en aquesta sessió del Comitè Assessor es van prendre altres acords molt importants: “**El moll nord serà zona d'integració port-ciutat, una aspiració que reivindicava Compromís des de fa molts anys, i que es farà en dues fases, en 2017 i en 2022. Una actuació sobre el pantalà que obrirà al públic aquesta part tan important de la nostra ciutat, que inclou el moll pesquer, de tal manera que guanyarem un espai i que serà un atractiu més per a l'oci**”.

![](/media/44wfaxlx/grauvell.jpg)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-estudia-les-possibilitats-de-financament-per-a-la-proposta-d-actuacio-en-el-grau-vell/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-estudia-les-possibilitats-de-financament-per-a-la-proposta-d-actuacio-en-el-grau-vell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-estudia-les-possibilitats-de-financament-per-a-la-proposta-d-actuacio-en-el-grau-vell/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-estudia-les-possibilitats-de-financament-per-a-la-proposta-d-actuacio-en-el-grau-vell/)